Elisan turvallisuusjohtajan mukaan salasanoja ei kysytä, eikä niitä pidä kysyä.

Turun seudulla asuva mies kertoo hämmentyneensä, kun Telian myyjä tiedusteli häneltä salasanaa Elisan verkkopalveluun. Sarita Piipponen/KKL, AOP

Puhelinoperaattorien kilpailu Suomessa on kovaa. Se äityi kuitenkin niin kovaksi tammikuisena torstaina, että Turun seudulla asuva mies suorastaan hämmästyi. Hän kertoo, että Telian myyjä veti häntä hihasta, tuli juttusille ja kyseli liittymästä.

– Sanoin, että minulla on Elisalta liittymä ja sen verran hyvä tarjous, ettei varmaan ole parempaa laittaa. Hän kysyi, milloin tarjous päättyy. Muistaakseni joskus keväällä. Hän sanoi, että katsotaanpas, ja pyysi sähköpostiosoitettani.

Mies antoi sähköpostiosoitteensa ja seuraavaksi hän kertoo myyjän kysyneen salasanaa, joka tulee pian puhelimeen.

– Siinä kohtaa kysyin, että mitä olet oikein tekemässä? Mihin olet menossa? Kurkkasin hänen koneelleen, niin hän oli menossa Elisan verkkosivuilla OmaElisa-palveluun. Hän oli tilannut nimissäni salasanan Elisalta ja menossa katsomaan liittymätietojani palveluun.

Mies kieltäytyi antamasta salasanaa. Hänen mukaansa myyjä ihmetteli kieltoa ja sanoi toimivansa jatkuvasti samalla tavalla. Miehen kertoman mukaan myyjä sanoi, että kyseessä oli ensimmäinen kerta, kun joku huomauttaa asiasta.

– Hän kävi vielä väittämään, että ei tässä mitään ole. Hän käy vain katsomassa, eikä tee siellä mitään. Menin Elisan liikkeeseen vinkkaamaan, että onko tietoa, että tällaista tapahtuu. Työntekijä sanoi, että tässä on ollut ongelmaa ennenkin.

Länsisuomalainen sanoo, ettei ikinä anna mitään salasanojaan kenellekään, vaikka olisi kuinka mukava myyjä. Hän suosittelee muille samaa. Mies arvelee, että ihmiset antavat salasanansa aika helposti.

– Onhan tuo nyt melkoisen erikoista. Se on vähän sama kuin joku menisi autokauppaan ja autokauppias kysyisi verkkopankkitunnuksia katsoakseen, onko asiakkaalla rahaa. Harkitsen tekeväni tästä ilmoituksen tietosuojavaltuutetulle.

”Ehdoton nou-nou”

Elisan turvallisuusjohtaja Jaakko Wallenius vahvistaa Iltalehdelle, että Raision myymälään on tullut tietoon miehen kertomusta vastannut tilanne. Hän kuitenkin sanoo, että vastaavanlaiset tilanteet ovat harvinaisia. Hänellä on tiedossaan yksi saman tyyppinen tilanne kesältä.

– Ensinnäkin tämä tapa toimia on täysin asiatonta riippumatta siitä, kuka sitä tekee. Se on ihan selvä asia, että käyttäjätunnuksia ja salasanoja ei pidä jakaa kenellekään. Niitä ei kysytä, eikä pidä kysyä. Ne ovat aina henkilökohtaisia riippumatta siitä, onko kyseessä asiakaspalvelujärjestelmä tai mikä tahansa, hän kommentoi yleisellä tasolla.

Wallenius sanoo, että puhelinliittymät ovat monitahoisia ja vertailuja palveluntarjoajien välillä voi tehdä katsomalla laskua. Toinen vaihtoehto on, että asiakas kirjautuu itse omilla tunnuksillaan ja näyttää tiedot.

– Sellaista voi tapahtua, mutta salasanojen pyytäminen on ehdoton nou-nou, hän toteaa.

Telian vähittäismyynnin johtaja Emmi Smolsky ei ota kantaa yksittäistapaukseen, mutta kommentoi asiaa yleisellä tasolla. Raision tilannetta hän kuvailee ”tosi harmilliseksi”, jos niin on päässyt käymään.

– Meidän asiakkaiden ja potentiaalisten asiakkaiden tietoturva on äärimmäisen tärkeää. Luonnollisesti noudatamme tiukkaa lainsäädäntöä, joka on osa myyjiemme perehdyttämistä ja koulutusta.

Smolsky sanoo, että asiakas ei välttämättä tiedä tai muista, minkälainen sopimus tällä on. Koska sopimus päättyy ja mitkä hinnat ovat. Erityisen vähän asiakkaat Smolskyn mukaan ovat perillä liittymänsä käytöstä, eli kuinka paljon he käyttävät nettiä tai puheaikaa.

– Asiakas voidaan ohjeistaa tarkastamaan kaikki liittymään liittyvät tiedot vallitsevan operaattorin asiakas-, mobiili- tai verkkopalvelusta. Ohjeistuksemme mukaan myyjä voi neuvoa, miten tiedot saa. Mutta on itsestään selvää, että asiakas itse tarkastaa tietonsa niissä tilanteissa, hän sanoo.